Karo yazuia wanafunzi 98 wa mtaa duni kuingia sekondari

Karo yazuia wanafunzi 98 wa mtaa duni kuingia sekondari 
Wanafunzi 98 katika mitaa ya mabanda ya Mukuru katika tarafa ya South B, Kaunti ya Nairobi wamebakia nyumbani baada ya kukosa karo ya sekondari. 
Mkurugenzi wa kituo cha Mukuru Promotion Center, Mtawa Mary Killin alisema hali hii imesababishwa na viwango vya juu vya umaskini katika mitaa ya mabanda na dhuluma katika ndoa. 
Utakuta wazazi wanapigana na kuachana. Akina mama wengine wanauza pombe na watoto wanashuhudia mama akileta mwanamume mwingine kwa nyumba. Wanawake wengine wanafanya kazi za sulubu mitaani," alisema. 
Kutokana na sheria kali ya serikali kwamba kila mtoto ni lazima awe shuleni, baadhi ya wazazi walikiri kwamba wameshindwa kuwapeleka watoto shuleni kwa kukosa karo. 
Wazazi wengine walisema hawana pesa za kugharimia sare za shule. Hata hivyo, Mkurugenzi wa elimu katika kaunti-ndogo ya Makadara, Bw James Koigi alisema wazazi wakikosa karo, wavalishe watoto sare walizokuwa wakitumia wakiwa katika shule za msingi na kuwapeleka shule. 
Alikuwa akizungumza alipotembelea shule ya Mukuru Promotion Centre (MPC).